
РЕШЕНИЕ 
№ РС-91-21-049
 
		Днес, 26.05.2021 г., Комисията за противодействие на корупцията и за отнемане на незаконно придобитото имущество /КПКОНПИ/, в състав:

Председател: Сотир Цацаров
Заместник-председател: Антон Славчев
Член: Антоанета Георгиева – Цонкова
Член: Пламен Йоцов
	Член: Силвия Къдрева

У С Т А Н О В И :

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-024 от 17.02.2021 г. на Комисията за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-91/03.02.2021 година.
Сигналът е насочен срещу Христо Ковачки – общински съветник в Общински съвет (ОбС) Б. за мандат 2019-2023 година.
В сигнала се съдържат твърдения за това, че на 05.12.2019 г. Христо Ковачки е продал притежаваните от него дружествени дялове от „**********“ ЕООД на сестра си Р. А. Ц.. През 2009 г., между Община Б. и „**********“ ЕООД е сключен договор за отдаване на концесия на общински нежилищен имот, а именно Хигиенна минерална баня в гр. Б. Срокът на концесията е 25 години. Твърди се, че на заседание на ОбС Б., проведено на 13.11.2020 г., Христо Ковачки, при изпълнение на служебните си задължения, е гласувал „ЗА“ намаляване размера на концесионните плащания с 30% по Договор за концесия от 22.06.2009 г., сключен с „**********“ ЕООД. Твърди се също, че на заседание на ОбС Б., проведено на 22.12.2020 г., Христо Ковачки е гласувал „ЗА“ гореописаното търговско дружество, собственост на сестра му да бъде освободено от заплащане на концесионни вноски за периода от 01.12.2020 г. до 31.01.2021 г. в качеството си на концесионер на „Хигиенна баня №1“.
Към сигнала са приложени препис – извлечение от Решение № 369 по Протокол № 16 от 13.11.2020 г. от заседание на ОбС Б. и препис – извлечение от Решение № 439 по Протокол № 18 от 22.12.2020 г. от заседание на ОбС Б..
Във връзка с твърденията в сигнала Комисията е изискала и получила с писмо вх. № ЦУ-01-5791/24.03.2021 г. на КПКОНПИ от председателя на Постоянната комисия по обществен ред, сигурност, противодействие на корупцията и установяване конфликт на интереси към ОбС Б. заверени копия на доказателства за служебно качество. С писмо изх. № ЦУ01-6624/02.04.2021 г., е изискано от кмета на Община Б.  и получено заверено копие на Договор за отдаване на концесия на общински нежилищен имот – Хигиенна минерална баня в гр. Б.. С писмо изх. № ЦУ01-6979/07.04.2021 г. на КПКОНПИ от председателя на Постоянната комисия по обществен ред, сигурност, противодействие на корупцията и установяване конфликт на интереси към ОбС Б. са изискани и получени с писмо вх. № ЦУ01/7692/16.04.2021 г. на КПКОНПИ, заверени копия на клетвен лист на Христо Ковачки и протоколи от заседанията на ОбС Б., Решение № 369/13.11.2020 г. и Решение № 439 от 22.12.2020 г., ведно със списъци с поименното гласуване, както и предложенията относно вземането на тези решения и разглеждането им в постоянните комисии при Общински съвет Б.. 
Комисията служебно е извършила справки в регистър НБД „Население“, Търговския регистър и регистър на юридическите лица с нестопанска цел, както и на електронната страница на община Б..
По реда на чл. 72, ал. 5 от ЗПКОНПИ, Христо Ковачки, е изслушан от КПКОНПИ на 12.05.2021 година. По време на изслушването, обективирано в Протокол № 997 от 12.05.2021 г. на КПКОНПИ, Христо Ковачки излага твърдения, че за посочения в сигнала обект никога не е гласувал, тъй като е добре запознат, а за другите обекти е гласувал. Посочва, че това е по заповед на министъра и неговият глас е нищожен. В законоустановения срок в КПКОНПИ не е постъпило възражение.
С писмо вх. № ЦУ01-8238/23.04.2021 г. на КПКОНПИ от председателя на Постоянната комисия по обществен ред, сигурност, противодействие на корупцията и установяване конфликт на интереси към ОбС Б. са изискани и получени данни за полученото от Христо Ковачки, в качеството му на общински съветник в Общински съвет Б., възнаграждение след приспадане на дължимия данък и вноските за осигуряване, които са за сметка на лицето, за следните дати: 13.11.2020 г. и 22.12.2020 година.
От събраните в хода на административното производство доказателства, се установи следното от фактическа страна:
Сигналът е подаден от лице с посочени три имена, ЕГН, адрес и е подписан.
Христо Ковачки е избран за общински съветник в ОбС Б. на 29.10.2019 година. Същият е положил клетва като общински съветник на 11.11.2019 г., видно от клетвен лист.
Видно от направената служебна справка на електронната страница на община Б., Христо Ковачки е член на Комисията по икономика, инвестиционно насърчаване и планиране при Общински съвет Б..
От извършената справка за актуално състояние в Търговския регистър и регистър на юридическите лица с нестопанска цел е видно, че „**********“ ЕООД, ЕИК: ********** е еднолично дружество с ограничена отговорност с едноличен собственик на капитала и управител Р. А. Ц., както и че предишен едноличен собственик на капитала до 05.12.2019 г. и управител е бил Христо Ковачки. 
От направена справка в НБД „Население“ се установи, че Христо Ковачки и Р. А. Ц. са брат  и сестра.
От събраните доказателства се установи, че между Община Б., представлявана от Костадин Паскалев, кмет на Община Б. и „**********“ ЕООД, представлявано от Христо Ковачки, е сключен Концесионен договор от 22.06.2009 г. за отдаване на концесия на обект „Хигиенна баня №1“ – публична общинска собственост за срок от 25 години, с определено годишно концесионно плащане в размер на 144000 (сто четиридесет и четири хиляди) лева. С Допълнително споразумение изх. № 98-00-76 от 30.04.2014 г., годишното концесионно плащане за обекта, предмет на Договор за концесия от 22.06.2009 г. е определено на 83000 (осемдесет и три хилади) лева.
С Предложение № 60-00-348/06.11.2020 г. заместник-кметът на община Б. представя на ОбС Б. проект на решение за намаляване размера с 20%, съответно 30% на наемни вноски и концесионни плащания на наемателите и концесионерите на общински нежилищни имоти и търговски обекти във връзка с усложнената епидемична обстановка в страната, свързана с разпространението на COVID – 19 и въведените нови противоепидемични мерки със Заповед № РД-01-626/27.10.2020 г. на министъра на здравеопазването за периода от 01.12.2020 – 31.03.2021 г.
Видно от Протокол № 16 от проведено на 13.11.2020 г. заседание на Общински съвет Б., Христо Ковачки, в качеството си на общински съветник е гласувал „ЗА“ приемането на Решение № 369, с което на основание чл.21, ал.1, т.8 и т.23 и чл.21, ал.2 от ЗМСМА, във връзка със Заповед № РД-01-626/27.10.2020 г. на министъра на здравеопазването относно въведени временни противоепидемични мерки на територията на Република България се намалява размера на месечните наемни вноски с 30% по действащи договори за наем на общински нежилищни имоти с предназначение за търговска дейност, а за всички останали договори за наем на общински нежилищни обекти – с 20%, с изключение на договорите за наем на открити общински площи, жилища, аптеки и банкови офиси, както и се намалява размера на концесионните плащания с 30% по Договор за концесия от 22.06.2009 г., сключен с „**********“ ЕООД и  Договор за концесия от 12.09.2011 г., сключен с „**********“ ООДза периода от 01.06.2020 г. до 31.03.2021 г.
С Предложение № 60-00-392/11.12.2020 г. кметът на община Б. представя на ОбС Б. проект на решение за освобождаване от заплащане на наемни вноски наемателите на общински търговски обекти с предназначение за заведения за хранене и развлечение, фитнес и спортни зали, както и собствениците и наемателите на заведенията за хранене и развлечения, ползващи открити площи за периода от 01.12.2020 – 31.12.2020 г. и намаляване на наемната цена за ползване на открита площ за периода 01.01.2021 – 31.03.2021 г. с 30%  във връзка с усложнената епидемична обстановка в страната, свързана с разпространението на COVID-19 и въведените нови противоепидемични мерки със Заповед № РД-01-677/25.11.2020 г. на министъра на здравеопазването, с която се преустановява посещението на гореописаните обекти.
Видно от Становище на КИИНП към ОбС Б., комисията предлага на Общински съвет Б. да приеме решение, с което на основание чл.21, ал.1, т.8 и т.23 и чл.21, ал.2 от ЗМСМА, във връзка със Заповед № РД-01-677/25.11.2020 г. на министъра на здравеопазването относно въведени временни противоепидемични мерки на територията на Република България, да се освободят от заплащане на наемни вноски за м. декември 2020 г. по действащи договори за наем наемателите на общински нежилищни имоти със следното предназначение: заведения за хранене и развлечение по смисъла на чл. 124 от Закона за туризма, фитнес центровете и зали за групови занимания към тях, както и наемателите на открити общински площи за разполагане на маси и столове за открита консумация пред заведенията за хранене и развлечение. За периода от 01.12.2020 г. до 31.01.2021 г. наемателите по действащите договори за наем на открити площи пред заведенията за хранене и развлечение да дължат 20 % от месечния наем за посочения период, както и да се намали с 30 % базовата наемна цена за отдаване под наем на открита площ при сключване на нови договори за наем на открити търговски площи. Упълномощава кмета на община Б. да предприеме и извърши всички необходими действия по актуализиране на наемната цена по сключените с Община Б. договори за наем, съгласно описаното по-горе. От представеното становище не става ясно дали Христо Ковачки е присъствал на заседанието на комисията, както и дали е гласувал за приемане на предложението.
На 22.12.2020 г. на заседание на ОбС Б., Ковачки участва в обсъждането и упражнява правото си на глас при приемане на Решение № 439, съгласно което на основание чл.21, ал.1, т.8 и т.23 и чл.21, ал.2 от ЗМСМА, във връзка със Заповед № РД-01-626/27.10.2020 г., Заповед № РД-01-677/25.11.2020 г. и Заповед № РД-01-718/18.12.2020 г. на министъра на здравеопазването относно въведени временни противоепидемични мерки на територията на Република България, се освобождават от заплащане на наемни вноски за периода от 01.12.2020 – 31.01.2021 г., по действащи договори за наем наемателите на общински нежилищни имоти със следното предназначение: заведения за хранене и развлечение по по смисъла на чл. 124 от Закона за туризма, фитнес центровете и зали за групови занимания към тях, както и наемателите на открити общински площи за разполагане на маси и столове за открита консумация пред заведенията за хранене и развлечение и концесионерите на МОЛ „********“ и „Хигиенна баня №1“ от заплащане на концесионни вноски за посочения период.
Въз основа на така изяснената фактическа обстановка, Комисията установи следното от правна страна:
За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като общински съветник в ОбС Б. за мандат 2019-2023 г., Христо Ковачки е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ. С оглед горното КПКОНПИ е компетентна да разгледа подадения сигнал.
В правомощие на Общинския съвет, съгласно разпоредбата на чл. 21, ал. 1, т. 8 от Закона за местното самоуправление и местната администрация (ЗМСМА) е приемането на решения за придобиване, управление и разпореждане с общинско имущество. Съгласно чл. 21, ал. 1, т. 23 от ЗМСМА общинският съвет решава и други въпроси от местно значение, които не са от изключителната компетентност на други органи. Съгласно чл. 33, ал. 1, т. 1 и т. 3 от ЗМСМА общинският съветник има право да бъде избиран в състава на постоянни и временни комисии на съвета, както и да участва в обсъждането и решаването на всички въпроси от компетентността на съвета. На основание чл. 36, ал. 1, т. 1 от ЗМСМА, общинският съветник е длъжен да присъства на заседанията на общинския съвет и на комисиите, в които е избран, и да участва в решаването на разглежданите въпроси.
Съгласно Закона за концесии, политиката за общински концесии се определя от съответния общински съвет, който приема с решение план за действие за общинските концесии, и се изпълнява от кмета на общината.Общинският съвет одобрява преди тяхното издаване решенията на кмета на общината за откриване и за прекратяване на процедурите за определяне на концесионер и за изменение или отказ за изменение и за прекратяване на концесионните договори, независимо от вида на концесията; одобрява годишни отчети на кмета на общината относно изпълнението на включените в плана за действие за общинските концесии проекти и на концесионните договори; определя с решение кои местни такси, установени със закон, и цени на услуги се събират и/или постъпват в полза на концесионер на общинска концесия и на съвместна концесия с държавно и общинско участие, както и условията и реда за събиране на тези такси. Кметът на общината изпълнява правомощията на концедент, както и: прави предложения до Координационния съвет относно Националната стратегия за развитие на концесиите; прави предложения до общинския съвет за включването, изключването и промяната на проекти за концесии в плана за действие за общинските концесии; извършва мониторинг и контрол на сключените от него концесионни договори; изготвя и внася за одобрение в общинския съвет годишни отчети относно изпълнението на включените в плана за действие за общинските концесии проекти и на сключените от него концесионни договори; прави предложения до Координационния съвет за приемане на насоки относно проблеми, които са свързани с възлагането на концесиите и с изпълнението или прекратяването на концесионните договори; публикува в Националния концесионен регистър плана за действие за общинските концесии.
Определящо за установяването или липсата на конфликт на интереси е наличието на упражнено правомощие по служба в частен интерес – личен или на свързано лице по смисъла на § 1, т. 15 от ДР на ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност. 
От направена справка в НБД „Население“ се установи, че  Р. А. Ц. е сестра на Христо Ковачки, което обуславя свързаност помежду им, по смисъла на § 1, т. 15, б. „а“ от ДР на ЗПКОНПИ. Наличието на свързани лица само по себе си не представлява конфликт на интереси. Свързаността създава риск от такъв в случаите, при които лицето, заемащо публична длъжност упражнява правомощия или изпълнява задължения по служба повлияно от частен интерес. От значение за установяване или не установяване конфликт на интереси е конкретно поведение на лицето, заемащо публична длъжност при изпълнение на правомощията му по служба, както и дали това поведение е в частен интерес негов или на свързано с него лице.
Съгласно чл.56 от ЗПКОНПИ, лице, заемащо висша публична длъжност, няма право при изпълнение на задълженията си да гласува в частен интерес. 
Христо Ковачки, в качеството си на общински съветник при ОбС Б., гласувайки „ЗА“ приемане на Решение № 369 по Протокол № 16 на заседание на ОбС Б., проведено на 13.11.2020 г., с което на основание чл.21, ал.1, т.8 и т.23 и чл.21, ал.2 от ЗМСМА, във връзка със Заповед № РД-01-626/27.10.2020 г. на министъра на здравеопазването относно въведени временни противоепидемични мерки на територията на Република България, се намалява размера на месечните наемни вноски с 30% по действащи договори за наем на общински нежилищни имоти с предназначение за търговска дейност, а за всички останали договори за наем на общински нежилищни обекти – с 20%, с изключение на договорите за наем на открити общински площи, жилища, аптеки и банкови офиси, както и се намалява размера на концесионните плащания с 30% по Договор за концесия от 22.06.2009 г., сключен с „**********“ ЕООД и  Договор за концесия от 12.09.2011 г., сключен с „**********“ ООД за периода от 01.06.2020 г. до 31.03.2021 г., е упражнил правомощие по служба в частен интерес на свързаното с него лице Р. А. Ц., едноличен собственик и управител на „**********“ ЕООД.
Гласувайки „ЗА“ приемане на Решение № 439 по Протокол № 18 на заседание на ОбС Благиевград, проведено на 22.12.2020 г., с което на основание чл.21, ал.1, т.8 и т.23 и чл.21, ал.2 от ЗМСМА, във връзка със Заповед № РД-01-626/27.10.2020 г., Заповед № РД-01-677/25.11.2020 г. и Заповед № РД-01-718/18.12.2020 г. на министъра на здравеопазването относно въведени временни противоепидемични мерки на територията на Република България, се освобождават от заплащане на наемни вноски за периода от 01.12.2020 – 31.01.2021 г., по действащи договори за наем наемателите на общински нежилищни имоти със следното предназначение: заведения за хранене и развлечение по по смисъла на чл. 124 от Закона за туризма, фитнес центровете и зали за групови занимания към тях, както и наемателите на открити общински площи за разполагане на маси и столове за открита консумация пред заведенията за хранене и развлечение и концесионерите на МОЛ „Ларго“ и „Хигиенна баня №1“ от заплащане на концесионни вноски за посочения период, е упражнил правомощия по служба в частен интерес на свързаното с него лице Р. А. Ц., едноличен собственик и управител на „**********“ ЕООД. 
В случая частният интерес се изразява в набавяне на облага по смисъла на чл. 54 от ЗПКОНПИ за Р. Ц., едноличен собственик на капитала и управител на „**********“ ЕООД, а именно възможността да бъдат намалени с 30% концесионните плащания за периода от 01.06.2020 г. до 31.03.2021 г. и дружеството да не заплаща дължимите концесионни плащания по сключения с Община Б. концесионен договор за периода от 01.12.2020 г. до 31.01.2021 г. – материална облага. Като едноличен собственик на капитала на дружеството безспорно Ц. има интерес от взетите с Решение № 369 и Решение № 439 облекчения. Налице е и нематериална облага, която се състои в глас, помощ и подкрепа от страна на Христо Ковачки и създаването на предпоставка за намаляване на концесионните плащания, както и за освобождаване от заплащането на същите по сключения от „**********“ ЕООД Концесионен договор от 22.06.2009 г.
Упражнените от Христо Ковачки правомощия са в нарушение на чл. 56 от ЗПКОНПИ. Нарушенията са извършени на 13.11.2020 г. и 22.12.2020 г. в гр. Б..
С цел предотвратяване на конфликт на интереси при действието на ЗПКОНПИ, законодателят е предвидил механизма на самоотвода. Съгласно чл.63, във връзка с чл.65 от ЗПКОНПИ, лицето, заемащо висша публична длъжност следва да си направи самоотвод от изпълнението на конкретно правомощие или задължение по служба, като уведоми органа по избора или назначаването, незабавно след възникване или узнаване на данни за наличие на частен интерес. Правилното и законосъобразно поведение на Ковачки в случая е било, да си направи самоотвод при гласуване на съответните решения, като уведоми органа по избора за наличие на частен интерес по отношение на „**********“ ЕООД.
Установените от Комисията нарушения налагат реализиране на предвидените санкционни последици, наложени при преценка характера и тежестта на нарушенията, личността на нарушителя и общественото въздействие на нарушението, както и отнемане по чл. 81 от ЗПКОНПИ.
Към датите на провеждане на заседанията на ОбС Б.,  съответно 13.11.2020 г. и 22.12.2020 г., Община Б. е имала сключен концесионен договора за осъществяване на търговска и други стопански дейности в обект: сграда на Хигиенна баня № 1 с „**********“ ЕООД за срок от 25 години. Годишното концесионно плащане, съгласно Допълнително споразумение от 30.04.2014 г. с което се изменя Договор за концесия от 22.06.2009 г.,  е определено в т.1.1 от същото и е в размер на 83000,00 (осемдесет и три хилади) лева без ДДС, т.е. месечен размер на концесионното плащане възлиза на стойност 6917,00 (шест хиляди деветстотин и седемнатесет) лева. Съгласно приетите с Решение № 369 по Протокол № 16 от 13.11.2020 г. и Решение № 439 по Протокол № 18 от 22.12.2020 г. на ОбС Б. облекчения, за посочения период „**********“ ЕООД е спестило общо 30434,00 лв. (тридесет хиляди четиристотин тридесет и четири) лева, сума, която има характер на облага по смисъла на чл. 54 от ЗПКОНПИ за „**********“ ЕООД. 
На основание чл. 81, ал. 2 от ЗПКОНПИ, с оглед осъществените от Христо Ковачки правомощия, чрез които „**********“ ЕООД, собственост на свързаното с него лице по смисъла на § 1, т. 15, буква „а“ от ДР на ЗПКОНПИ – Р. Ц., се е обогатило неправомерно, на отнемане в полза на държавата подлежи сума в размер на 30434,00 лв. (тридесет хиляди четиристотин тридесет и четири) лева, представляваща материална облага, реализирана в резултат на конфликта на интереси.
На основание чл. 81, ал. 1 от ЗПКОНПИ, във вр. с писмо вх. № ЦУ01-8238/23.04.2021 г. на КПКОНПИ от Председателя на Комисията по обществен ред, сигурност, противодействие на корупцията и установяване конфликт на интереси към ОбС Б., на отнемане в полза на Община Б. подлежи сума в размер на 941,00 (деветстотин четиридесет и един) лева, представляваща полученото от Ковачки средно дневно възнаграждение, след приспадане на дължимия данък за 13.11.2020 г. и 22.12.2020 г., датите, на които същият е упражнил гореописаните правомощия в полза на „**********“ ЕООД, собственост на свързаното по смисъла на § 1, т. 15, б. „а“ от ДР на ЗПКОНПИ с него лице Р. Ц.
Предвид изложеното, на основание чл. 74, ал. 1 и ал. 2 от ЗПКОНПИ, във вр. с чл. 171 и чл. 81, ал. 1 и ал. 2 от ЗПКОНПИ,  Комисията за противодействие на корупцията и за отнемане на незаконно придобитото имущество,

РЕШИ:

УСТАНОВЯВА конфликт на интереси по отношение на Христо Ковачки с ЕГН **********, общински съветник в Общински съвет Б., и в това му качество лице, заемащо висша публична длъжност, по чл. 6, ал. 1, т. 32 от ЗПКОНПИ за това, че на 13.11.2020 г. гласува за приемането на Решение № 369 по Протокол № 16 от 13.11.2020 г. на ОбС Б. в частен интерес на свързаното с него лице по смисъла на § 1, т. 15, буква „а“ от ДР на ЗПКОНПИ – Р. Ц., едноличен собственик на капитала и управител на „**********“ ЕООД, в нарушение на разпоредбата на чл. 56 от ЗПКОНПИ. 

НАЛАГА: глоба в размер на 5000 (пет хиляди) лв. на Христо Ковачки с ЕГН **********, общински съветник в Общински съвет Б., с постоянен адрес  гр. Б., ул. „**********“ № ***, на основание чл. 171, ал. 1 от ЗПКОНПИ, за осъществен конфликт на интереси по чл. 52 от ЗПКОНПИ за извършено нарушение на разпоредбата на  чл. 56 от ЗПКОНПИ, в качеството му на лице, заемащо висша публична длъжност по смисъла на чл. 6, ал. 1, т. 32 от ЗПКОНПИ.  
УСТАНОВЯВА конфликт на интереси по отношение на Христо Ковачки с ЕГН **********, общински съветник в Общински съвет Б., и в това му качество лице, заемащо висша публична длъжност, по чл. 6, ал. 1, т. 32 от ЗПКОНПИ за това, че на 22.12.2020 г. гласува за приемането на Решение № 439 по Протокол № 18 от 22.12.2020 г. на ОбС Б. в частен интерес на свързаното с него лице по смисъла на § 1, т. 15, буква „а“ от ДР на ЗПКОНПИ – Р. Ц., едноличен собственик на капитала и управител на „**********“ ЕООД, в нарушение на разпоредбата на чл. 56 от ЗПКОНПИ. 

НАЛАГА: глоба в размер на 5000 (пет хиляди) лв. на Христо Ковачки с ЕГН **********, общински съветник в Общински съвет Б., с постоянен адрес  гр. Б., ул. „**********“ № ***, на основание чл. 171, ал. 1 от ЗПКОНПИ, за осъществен конфликт на интереси по чл. 52 от ЗПКОНПИ за извършено нарушение на разпоредбата на  чл. 56 от ЗПКОНПИ, в качеството му на лице, заемащо висша публична длъжност по смисъла на чл. 6, ал. 1, т. 32 от ЗПКОНПИ.  

ОТНЕМА в полза на Община Б. от Христо Ковачки с ЕГН **********, общински съветник в Общински съвет Б., с постоянен адрес  гр. Б., ул. „**********“ № ***, сума в размер на 941,00 (деветстотин четиридесет и един) лева, представляваща полученото от Ковачки средно дневно възнаграждение, след приспадане на дължимия данък за 13.11.2020 г. и 22.12.2020 г., получено от деянията, породили конфликт на интереси, на основание чл. 81, ал. 1 от ЗПКОНПИ.
ОТНЕМА в полза на държавата от Христо Ковачки с ЕГН **********, общински съветник в Общински съвет Б., с постоянен адрес  гр. Б., ул. „**********“ № ***, сума в размер на 30434,00 лв. (тридесет хиляди четиристотин тридесет и четири) лева, представляваща материална облага, реализирана от „**********“ ЕООД, собственост на свързаното с него лице по смисъла на § 1, т. 15, буква „а“ от ДР на ЗПКОНПИ – Р. Ц..
Сумата, посочена в настоящото решение, в общ размер на 41375,00 (четиридесет и една хиляди триста седемдесет и пет) лева, следва да се преведе по банкова сметка на КПКОНПИ:
Банка: БНБ
Банкова сметка /IBAN/: BG81 BNBG 9661 3000 1402 01
Банков идентификационен код /BIC/: BNBGBGSD
Бенефициент: Комисия за противодействие на корупцията и за отнемане на незаконно придобитото имущество
На основание чл. 74, ал. 3 от ЗПКОНПИ, в 7-дневен срок, считано от датата на уведомяване за решението, можете да заплатите доброволно сумата от 41375,00 (четиридесет и една хиляди триста седемдесет и пет) лева по горепосочената банкова сметка.
На основание чл. 76, ал. 1 от ЗПКОНПИ, решението може да се оспори от заинтересованото лице пред Административен съд – Б., по реда на Административнопроцесуалния кодекс, в 14-дневен срок от съобщаването му.
Препис от решението да се изпрати на Христо Ковачки – общински съветник в Общински съвет Б., на основание чл. 75, т. 1 от ЗПКОНПИ.




КОМИСИЯ:

                             ПРЕДСЕДАТЕЛ:………………П…….………….../СОТИР ЦАЦАРОВ /

                             ЗАМЕСТНИК - ПРЕДСЕДАТЕЛ:………П…….../АНТОН СЛАВЧЕВ/

                             ЧЛЕН:……………………П……………….../АНТОАНЕТА ЦОНКОВА/

      ЧЛЕН:…………………...…П………....……………./ПЛАМЕН ЙОЦОВ/

                             ЧЛЕН:………………………П………..................../СИЛВИЯ КЪДРЕВА/

